Vážení rodičia,

1. júna 2020, symbolicky na Medzinárodný deň detí, sa pre žiakov 1. – 5. ročníka znovu otvoria brány školy. Prosíme vás, aby ste si pozorne prečítali pokyny pred nástupom dieťaťa do školy, sledovali usmernenia hlavného hygienika, ministerstva školstva SR a stránku ZŠ, kde nájdete aktuálne usmernenia v súvislosti so vzdelávaním žiakov počas pandémie koronavírusu a ochorenia na COVID-19.

Zároveň vás upozorňujeme, že výchovno-vzdelávací proces v škole (vyučovanie, činnosť ŠKD) nebude prebiehať klasickým spôsobom (aké bolo pred pandémiou). Školy majú možnosť autonómne koncipovať štruktúru vyučovacieho dňa.

 Žiaci, ktorí nenastúpia do školy, sa budú naďalej vzdelávať dištančnou formou.

**Základné informácie pred nástupom žiakov do školy 1. júna 2020**

1. Výchovno-vzdelávacia činnosť v škole bude od 6:45 do 15:45 hod. (9 hodín)
2. Zákonný zástupca zodpovedá za dodržiavanie hygienicko-epidemiologických opatrení pri príchode žiaka do ZŠ a pri odchode žiaka zo školy (nosenie rúška, dodržiavanie odstupu, dezinfekcia rúk).
3. Sprevádzať žiaka do a zo školy môže iba člen rodiny, s ktorým býva v spoločnej domácnosti. Táto osoba do školy nevstupuje.
4. Zákonný zástupca pri prvom nástupe žiaka do školy alebo po každom prerušení dochádzky v trvaní viac ako tri dni vypíše písomné vyhlásenie, že jeho dieťa – žiak školy, neprejavuje príznaky prenosného ochorenia a nemá nariadené karanténne opatrenie. Toto žiak odovzdá triednemu učiteľovi/ triednej učiteľke.
5. Na základe usmernenia ministerstva školstva a hlavného hygienika zákonný zástupca zabezpečí svojmu dieťaťu denne dve rúška a papierové hygienické vreckovky.
6. Žiakovi školy bude pri vstupe do budovy školy denne meraná teplota. V prípade, že táto bude nad 37,2 °C, nebude sa môcť zúčastniť výchovno-vzdelávacieho procesu – nebude vpustený do budovy školy - odchádza domov so zákonným zástupcom, resp. osobou, ktorá ho sprevádza. V prípade, že žiak do školy príde sám, bude okamžite kontaktovaný jeho zákonný zástupca, ktorý je povinný po svoje dieťa okamžite prísť.
7. Súčasťou denného ranného filtra bude tiež povinná dezinfekcia rúk.
8. V prípade, že u dieťaťa je podozrenie alebo potvrdené ochorenie na COVID-19, bezodkladne o tejto situácii informuje triedneho učiteľa a riaditeľa školy.
9. Pobyt žiakov v škole bude prebiehať v súlade s aktuálnymi hygienicko-epidemiologickými opatreniami.

Mgr. Ján Džara

riaditeľ školy